Document ID: 32010D0171

A BIZOTTSÁG HATÁROZATA
(2010. március 22.)
az Írországra és Magyarországra vonatkozó felügyeleti programok, valamint Írország bizonyos víziállat-betegségektől mentes minősítése tekintetében a 2009/177/EK határozat I. mellékletének módosításáról
(az értesítés a C(2010) 1625. számú dokumentummal történt)
(EGT-vonatkozású szöveg)
(2010/171/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 44. cikke (1) bekezdésének első albekezdésére és 49. cikke (1) bekezdésére,
mivel:
(1)
A 2006/88/EK tanácsi irányelvnek a felügyeleti és felszámolási programok, valamint a tagállamok, övezetek és területi egységek betegségtől mentes minősítése tekintetében történő végrehajtásáról szóló, 2008. október 31-i 2009/177/EK bizottsági határozat (2) megállapítja azoknak a tagállamoknak, övezeteknek és területi egységeknek a jegyzékét, ahol a 2006/88/EK irányelv IV. mellékletének II. részében („Nem exotikus betegségek”) felsorolt egy vagy több nem exotikus betegség tekintetében jóváhagyott felügyeleti programokat kell elvégezni. A 2009/177/EK határozat felsorolja azokat a tagállamokat, övezeteket és területi egységeket, amelyek egy vagy több ilyen betegségtől mentes minősítésben részesültek.
(2)
A 2009/177/EK határozat I. mellékletének A. része felsorolja azokat a tagállamokat, övezeteket és területi egységeket, ahol jóváhagyott felügyeleti programok folynak, a melléklet C. része pedig felsorolja az egy vagy több nem exotikus betegségtől mentes minősítésű tagállamokat, övezeteket és területi egységeket.
(3)
Írország és Magyarország kérelmet nyújtott be a Bizottságnak a koiherpeszvírus (a továbbiakban: KHV) tekintetében többéves felügyeleti programok jóváhagyására. Ezek a programok megfelelnek a 2006/88/EK irányelvben és a 2009/177/EK határozatban előírt jóváhagyási követelményeknek. Ennek megfelelően jóvá kell őket hagyni, és fel kell őket venni a 2009/177/EK határozat I. mellékletének A. részében szereplő jegyzékbe.
(4)
Írország egész területe, kivéve a Cape Clear Island, jelenleg a 2009/177/EK határozat I. mellékletének C. részében van felsorolva, azaz a pisztrángok vírusos vérfertőzésétől (a továbbiakban: VHS) mentesnek van minősítve. Írország értesítette a Bizottságot, hogy a Cape Clear Island ettől a betegségtől mentes minősítésben részesült. Ezt a minősítést az Élelmiszerlánc- és Állategészségügyi Állandó Bizottság 2010. január 12-i ülésének napirendjére tűzték. A minősítés megfelel a 2006/88/EK irányelvben és a 2009/177/EK határozatban a betegségtől mentes minősítésre előírt követelményeknek. Ennek megfelelően Írország egész területét VHS-től mentesnek kell minősíteni. A 2009/177/EK határozat I. mellékletének C. részét ennek megfelelően módosítani kell.
(5)
A 2009/177/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2009/177/EK határozat I. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2010. március 22-én.

Labels: 0
18
15
6